钦定古今图书集成/明伦汇编/闺媛典/第284卷 > 皇清十七 > 雷士仪妻张氏
## 钦定古今图书集成/明伦汇编/闺媛典/第284卷 > 皇清十七 > 雷士仪妻张氏

按《扬州府志》：“张氏，雷士仪妻，先世泾阳人，侨居江都。氏归五年，仪亡，年二十三，每哭恸绝。时方有遗腹，姒赵氏劝曰：‘幸生男则叔有后，毋轻生’。乃稍节哀，及娩，果男。越五年而殇，张誓不欲生姑，杨氏劝曰：‘汝翁哭子方伤，汝更重之，恐不堪’。遂稍自强制，以夫弟子为后，抚之成立。雷先固饶于赀，每宴客，堂宇广邃，酒酣” 撤席，必易其处，钟鼓卮匜，俳优仆御，不移而具。张母家亦与匹焉。兄惇恂，弟恪，皆登科甲，门第之盛，甲于秦中。仪家世与张并盛，其后中落，僮仆多散去，诸伯叔卖宅分赀几荡，张独能撙节，得以不坠。